འོན་ཏེ་སའི་གོ་ལའི་ཁོར་ཡུག་སྲུང་སྐྱོབ་བྱེད་དགོས་པའི་དཀའ་ངལ་རྒྱབ་ལྗོངས་ནི་དཔྱད་གཞིའི་ཡིག་ཆ་རྙེད་སོན་བྱུང་བར་གསལ་བ་ལྟར་ན།འཛམ་གླིང་གི་ཚ་དྲོད་འཕེལ་བ་དང༌།གོ་ལའི་ཕྱི་ངོས་སུ་ཆགས་པའི་དྲི་ངན་དབྱང་རླུང་ལ་གཏོར་སྐྱོན་ཕོག་པ།མཐའི་རྒྱ་མཚོར་འབག་བཙོག་ཤོར་བ།མུ་མཐའ་བྲལ་བའི་རྩྭ་ཐང་བྱེ་མས་ཟིན་ཚབས་ཆེ་བ།སྔོ་ལྗང་གི་རྩྭ་ཐང་མང་པོ་སྐྲ་བཞར་པ་ལྟར་རྩ་མེད་དུ་སོང་བ།ཆུ་བོ་ཁག་གི་བཞུར་རྒྱུར་ཆད་པ།ཕྱུགས་རྩྭ་བཟང་པོ་ཇེ་ཉུང་དང་དུག་ལྡན་རྩྭ་ལྡུམ་ཇེ་མང་དུ་སོང་བ།འཁྱག་རོམ་ཞུ་ཚད་མགྱོགས་པ།མཚོ་དང་མཚེའུ་སྐམ་པ།ས་ཡོམ་རྒྱག་པ།ས་གཞི་གས་པ།ཤ་འོད་རྒྱུག་པ།རླུང་འཚུབ་ལྡང་བ།ཐན་པ་ཆེ་བ།ས་ཆུའི་བཅུད་ཤོར་བ།རི་མགོར་རྩྭ་མི་སྐྱེ་བ།མིའི་རིགས་ལ་སྐྱི་ལྤགས་ཀྱི་ནད་དང་སྐྱ་འགྲིབ་སོགས་ཀྱི་ནད་ཡམས་མང་པོ་ལྡང་བ་སོགས་ཀྱི་དཀའ་ངལ་ཚབས་ཆེན་འབྱུང་བཞིན་ཡོད་པས་གོ་ལ་རིལ་པོའི་ཁོར་ཡུག་ཉམ་ཆག་གི་གནད་དོན་དེ་རྣམས་གང་མགྱོགས་ངང་སེལ་ཐབས་མ་བྱས་ཚེ་ང་ཚོའི་འཚོ་རྟེན་གྱི་ས་སྒང་འདི་ནི་ད་ལྟའི་སྐབས་ལས་ཀྱང་ཆེས་འཇིགས་སུ་རུང་བ་ཞིག་ཏུ་མི་འགྱུར་བའི་ངེས་པ་མེད།དེ་ལྟར་གོང་དུ་གླེང་བའི་འགྲོ་བ་མིའི་ཐོབ་ཐང་འཐབ་རྩོད་ཀྱི་དཀའ་ངལ་རྒྱབ་ལྗོངས་ཁག་ནི་མིའི་རིགས་ཁོ་ནའི་དཀའ་ངལ་ཞིག་ཡིན་ལ།ས་སྒང་ཧྲིལ་པོ་འདིའི་ཁོར་ཡུག་སྲུང་སྐྱོབ་ཀྱི་དཀའ་ངལ་རྒྱབ་ལྗོངས་ཁག་ནི་གོ་ལ་འདིའི་འཚོ་བཅུད་དང་འདི་ལ་བརྟེན་པའི་མི་གཙོ་བོར་གྱུར་པའི་སྲོག་ཆགས་ཡོད་ཚད་ཀྱི་འཆི་གསོན་དང་འབྲེལ་བ་ཡོད་པས་དཀའ་ངལ་དེ་དག་གི་ཉེན་ཚབས་ཆེ་ཆུང་བསྡུར་ཚེ་ཁོར་ཡུག་སྲུང་སྐྱོབ་བྱེད་པ་ནི་འགྲོ་བ་མིའི་ཐོབ་ཐང་འཐབ་རྩོད་བྱེད་པ་ལས་གལ་ཆེན་པོ་ཡིན་ཞེས་བརྗོད་ཆོག་པར་སེམས།